MNO, 2012. okt. 13.

Kiderült, csúsztatott az RMDSZ elnöke

Nem veszélyeztetné az erdélyi magyarság parlamenti képviseletét jelentős mértékben, ha két magyar párt indulna és az RMDSZ nem érné el az ötszázalékos küszöböt – derült ki a Mensura Transylvanica politikai elemző intézet legfrissebb kutatásából. A szakértők három feltételes modellt futtattak le a 2008-as parlamenti választás eredményei alapján, amelyből többek között az látszik, hogy az alternatív küszöb komoly mozgásteret biztosít.

Az elmúlt két hétben több olyan politikusi nyilatkozat is napvilágot látott, amely a magyar szervezetek parlamenti bejutásának az esélyeit latolgatta. Toró T. Tibor, az Erdélyi Magyar Néppárt elnöke arra hívta fel a figyelmet, hogy a létező alternatív küszöbnek köszönhetően a magyar képviselet semmilyen formában nem kerülhet veszélybe, sőt az is lehetséges, hogy [akár két magyar párt is bejusson a parlamentbe](http://mno.hu/lanchidradiohirei/ket-magyar-part-is-bekerulhet-a-torvenyhozasba-1110074). Ezzel szemben Kelemen Hunor, az RMDSZ elnöke azt állította, hogy két magyar párt bejutása nemcsak hogy lehetetlen, de a külön történő indulás és az ebből eredő 5 százalékos küszöb el nem érése lényegesen kevesebb erdélyi magyar honatya (pontosabban 6 képviselő és 3 szenátor) bejutását eredményezheti.

A romániai választási rendszerben az alternatív küszöb azt jelenti, hogy abban az esetben, ha egy párt, politikai vagy választási szövetség, illetve kisebbségi szervezet egyéni jelöltjei egy időben az első helyen végeznek hat képviselőházi és három szenátori körzetben, megadatik számára a mandátumszerzés lehetősége akkor is, ha a párt nem éri el az 5 százalékot. A Mensura Transylvanica szerint a választási törvény szövege alapján nincs szó arról, hogy ha valamelyik magyar párt csak a 6 plusz 3-at érné el, de az 5 százalékot nem, akkor csak 6 plusz 3 mandátumra számíthatna.

|  |
| --- |
| [Minden erdélyi megyében állít jelöltet](http://mno.hu/hatarontul/minden-megyeben-lesz-magyar-jelolt-1110021) az Erdélyi Magyar Néppárt (EMNP) a decemberi romániai parlamenti választásokon – jelentették be a párt vezetői az EMNP országos választmányának vasárnapi alakuló ülése után Marosvásárhelyen. Az RMDSZ a júniusi helyhatósági választások eredményeinek ismeretében kérést intézett a néppárthoz. |

A romániai választási rendszerben az alternatív küszöb azt jelenti, hogy abban az esetben, ha egy párt, politikai vagy választási szövetség, illetve kisebbségi szervezet egyéni jelöltjei egy időben az első helyen végeznek hat képviselőházi és három szenátori körzetben, megadatik számára a mandátumszerzés lehetősége akkor is, ha a párt nem éri el az 5 százalékot. A Mensura Transylvanica szerint a választási törvény szövege alapján nincs szó arról, hogy ha valamelyik magyar párt csak a 6 plusz 3-at érné el, de az 5 százalékot nem, akkor csak 6 plusz 3 mandátumra számíthatna.

Három modell
Az erdélyi politikai elemző intézet azt a lehetőséget járta körül, hogy van-e elméleti lehetőség arra, hogy több magyar párt is bejusson a parlamentbe úgy, hogy legalább az egyik esetében az alternatív küszöb lép működésbe. Az első forgatókönyvben a második magyar párt pontosan 6 plusz 3 (Hargita, Kovászna és Maros megyei) egyéni választókerületben végez az első helyen, megelőzve az RMDSZ-t, máshol nem is szerez szavazatokat (vagy ha tetszik, el se indul).

|  |
| --- |
|  |
| A Mensura Transylvanica által készített modellszámítás |

Az RMDSZ kihívója a második és harmadik modellben is az élen végez ebben a 6 plusz 3 körzetben, viszont a többi körzetben is gyűjt szavazatokat, vagyis a 6 plusz 3 kivételével minden más körzetben az RMDSZ szavazatait 90-10 százalék, illetve 85-15 százalék arányban osztották újra az RMDSZ és a másik magyar párt között. Míg az első modell pusztán elméleti jelentőségű (csupán azt hivatott szemléltetni, hogy mi történik, ha egy másik párt a lehető legkevesebb szavazattal teljesíti az alternatív küszöböt), a másik kettőben a Mensura Transylvanica megpróbálta bizonyos mértékig figyelembe venni a legutóbbi választási eredményeit.

Nem gyengíti jelentős mértékben

|  |
| --- |
| A Romániai Magyar Demokrata Szövetség politikai alelnöke, Borbély László úgy véli, hogy az RMDSZ-szel versenyző erdélyi magyar pártok megzavarják a magyar választókat az alternatív választási küszöb emlegetésével. Borbély László az Erdélyi Magyar Televízió Többszemközt című műsorában elmondta: a júniusi helyhatósági választások után – amelyen az RMDSZ a magyar szavazatok 87 százalékát szerezte meg – az RMDSZ elvárta volna, hogy az Erdélyi Magyar Néppárt és a Magyar Polgári Párt megkeressék, megállapodjanak a közös célokban, és felhatalmazzák a szövetséget ezek képviseletére. |

Az intézet szerint függetlenül attól, hogy mennyi szavazatot vesz el az RMDSZ-től, a másik magyar párt jelentős mértékben nem gyengíti a magyar képviseletet mindaddig, amíg eléri az alternatív küszöböt.
Az RMDSZ csak a harmadik forgatókönyv esetén megy le öt százalék alá, ami egyszersmind arra is enged következtetni, hogy a szövetségnek nagy valószínűséggel nem lesz szüksége az alternatív küszöbre az idén sem. Ugyanakkor, ha szüksége lesz rá, akkor jelenlegi mandátumainak legfeljebb egyötödét bukhatja el – állapította meg az intézet.

**Kovács András**